Helo bawb, gobeithio eich bod chi i gyd yn ddiogel ac yn iach yn yr amseroedd heriol hyn, nas gwelwyd mo’u tebyg o’r blaen. Rwy'n gwybod bod llawer ohonoch wedi parhau i weithio'n galed iawn i gefnogi pobl ifanc dros y misoedd diwethaf, tra bod eraill wedi wynebu cyfnodau llai prysur a chyfnod ar ffyrlo a fydd wedi cael effaith arnoch chi yn bersonol ac ar eich sefydliadau. Rwy'n ysgrifennu i roi’r newyddion diweddaraf i chi ar ambell beth fyddai o ddiddordeb.

Ailgychwyn gwaith Is-grwpiau a Grwpiau Cyfranogiad at y Strategaeth

Wrth i ni ddechrau addasu ffyrdd newydd o weithio, ac edrych ar sut y gallwn ehangu'r gefnogaeth i bobl ifanc y gall ein sefydliadau gwaith ieuenctid ei darparu, credwn ei bod yn bryd troi peth o'n sylw yn ôl at y gwaith a ddechreuwyd yng

Ngrwpiau Cyfranogiad y Strategaeth a’r Is-grwpiau cyn y cyfnod clo. Rydyn ni eisiau bod mor gynhwysol â phosib wrth ailgychwyn y gwaith hwn felly rydyn ni am wybod os ydych chi'n dal i fod ar gael i gymryd rhan neu, os nad ydych chi ar gael, p’un a oes gennych chi unrhyw wrthwynebiad i bethau fynd rhagddynt yn eich absenoldeb. Byddwn, wrth gwrs, yn hapus i roi’r newyddion diweddaf i chi os nad ydych ar gael i gymryd rhan, felly byddai’n ddefnyddiol petaech chi’n cadarnhau'r e-bost gorau i gadw mewn cysylltiad â chi.

Cymorth ac arweiniad yn ystod y cyfnod clo, ac wrth i ni ddod allan ohono

Mae cryn ffordd i fynd tan y cawn ddychwelyd i gyfarfodydd wyneb yn wyneb ond mae llawer y gellir ei wneud i symud ymlaen gan ddefnyddio ffyrdd newydd o weithio. Mae'r Bwrdd Gwaith Ieuenctid Dros Dro wedi parhau i gwrdd yn ystod y cyfnod hwn gan ganolbwyntio a rhoi pwyslais ar sicrhau bod cymorth ac arweiniad ar gael i'r sector yn ystod y cyfnod hwn. Gobeithio eich bod i gyd wedi cael mynediad i hyn drwy gofrestru ar gyfer y Bwletinau Gwaith Ieuenctid rheolaidd yn ystod y cyfnod diweddar. Os ydych wedi gweld y Bwletinau hyn, mae’n siŵr eich bod yn gwybod ein bod wedi bod yn cydweithio â phobl ifanc, gwirfoddolwyr a rhanddeiliaid gwaith ieuenctid proffesiynol cyflogedig i ddatblygu canllawiau i’r sector ar ddechrau gweithredu mwy wrth i ni ddod allan o’r cyfnod clo. Rydym yn gobeithio y bydd y canllawiau hyn yn cael eu cyhoeddi ar wefan Llywodraeth Cymru yn ystod yr wythnosau nesaf.

Ein hadroddiad a'r ymchwil cysylltiedig

Wrth gwrs, mae effaith y cyfnod clo wedi golygu ein bod wedi gorfod gohirio cyhoeddi ein hadroddiad terfynol tan y flwyddyn nesaf, ond byddwn yn cadw at ein dyddiad targed cychwynnol sef mis Rhagfyr ac yn ei ddefnyddio fel cyfle i gyhoeddi adroddiad cychwynnol yn ystyried y cyfnod clo ac yn nodi ein bwriadau a’n hargymhellion ar gyfer yr adroddiad terfynol.

Fel rhan o'r gwaith o ddatblygu'r adroddiad hwnnw, efallai eich bod yn cofio ein bod ar fin gwneud darn o waith ymchwil yn edrych ar y sector gwaith ieuenctid a fyddai'n cynnwys rhywfaint o waith mapio. Fel y gallwch ddychmygu, bu’n rhaid ailfeddwl ychydig am y gwaith hwn oherwydd effaith COVID-19 ond, ar ôl cwrdd â'r contractwyr llwyddiannus – Wavehill – rwy'n teimlo'n sicr y bydd yn gwneud cyfraniad gwerthfawr a fydd yn ychwanegu gwerth at unrhyw argymhellion yr ydym yn gallu eu gwneud ar ein pen ein hunain.

Dros yr wythnosau nesaf bydd Wavehill yn rhoi eu cynlluniau ar waith ar gyfer cynnal trafodaethau ag aelodau o Grwpiau Cyfranogiad y Strategaeth, er mwyn helpu i lywio datblygiad cychwynnol yr ymchwil, ac ar gyfer yr ymchwil ei hun. Bydd hyn yn gymysgedd o drafodaethau unigol a thrafodaethau grŵp, pan fo hynny’n fwy priodol. Byddant yn canolbwyntio ar feithrin gwell dealltwriaeth o ystod, gwerth, ansawdd ac effaith gwaith ieuenctid ar draws Cymru, eich profiad o arfer da, heriau a chyfleoedd presennol sy'n wynebu gwaith ieuenctid – gan gynnwys o safbwynt COVID-19, a'r heriau o gyflawni ar draws gwahanol leoliadau (gwledig/trefol) ac ar gyfer y rhai â nodweddion gwarchodedig. Felly, hoffem roi eich manylion cyswllt (cyfeiriad e-bost) i'r cwmni ymchwil at y diben hwn. Os nad ydych yn cytuno i hyn, rhowch wybod i ni ar unwaith drwy anfon e-bost. Rydym yn rhagweld y bydd y cyfweliadau hyn yn digwydd naill ai dros y ffôn neu drwy Microsoft Teams, felly rhowch wybod i ni sut yr hoffech i ni gysylltu â chi ac, os yw'n briodol, beth yw eich rhif ffôn.

Felly, anfonwch eich atebion i’r cwestiynau isod ar e-bost i: bwrddgwaithieuenctid@llywcymru

1. Ydych chi'n hapus i barhau’n rhan o’r broses ac ar gael i fod yn rhan o Grwpiau Cyfranogiad y Strategaeth wrth iddyn nhw ailgychwyn ar eu gwaith? Os felly, a oes unrhyw faterion y dylem fod yn ymwybodol ohonynt, a beth yw'r cyfeiriad e-bost gorau i gysylltu â chi  bellach?
2. Ydych chi'n fodlon i ni roi eich e-bost i Wavehill i gysylltu â chi fel rhan o'r ymchwil?
3. A allwch chi roi rhif ffôn, os mai dyna fyddai orau gennych, i Wavehill gysylltu â chi? Nodwch hefyd a fyddai'n well gennych drafod a chymryd rhan mewn trafodaethau yn Gymraeg.

Yn olaf, hoffwn ychwanegu ein bod, cyn y cyfnod clo, yn cynllunio digwyddiad Grwpiau Cyfranogiad y Strategaeth, er mwyn i ni i gyd ddod at ein gilydd. Mae hynny yn fwriad gennym o hyd – ac mewn llawer o ffyrdd bydd yn haws, bellach, gan fod y gallu yno i wneud mwy ar-lein, gan dorri'n ôl ar yr amser y mae ei angen i ni deithio i gyfarfodydd. Byddwn yn ceisio trefnu digwyddiad yn y dyfodol agos ac, yn dibynnu ar eich gallu i barhau i weithio gyda’r Grwpiau, byddwn mewn cysylltiad ynghylch hynny hefyd.

Cofion cynnes

Keith Towler